山水圖
作者：牟巘
朝代：宋

paragraphs: 凝塵不去鼠行几，劃見巨然與千里。
修眉拂略遠意開，碎點孤烟樹如薺。
髯龍鬰鬰新翠摇，我覺鄭公殊嫵媚。
懸知自是棟梁具，歲晚霜雪須飽試。
舊聞北岳鍾沍寒，長松造天冰裂地。
蒼皮玉骨不受凍，礧砢千丈世絕擬。
誰能爲我試貌取，奇姿偉狀來眼底。
張君平生飫所見，雅復愛此秀而美。
雖然莫作差池觀，老壯險夷同一致。